**Uputstvo za izradu seminarskog rada iz Monetarne ekonomije**

Seminarski rad obuhvata 10 do 15 stranica teksta, font 12m Times New Roman, proreda 1.15. Naslovi poglavlja su u fontu 14, bold (podnaslovi 12), na sredini i označeni brojem. Naslovi grafika i tabela (npr. Grafik 1: ...) su na sredini, font 12, bold.

Naslovna strana sadrži tekst na sredini u gornjem dijelu stranice: UNIVERZITET CRNE GORE, ispod EKONOMSKI FAKULTET, potom naslov rada na sredini, velikim slovima, font 18 bold. U donjem lijevom uglu: Mentor: Prof. dr Slobodan Lakić, a u desnom: Kandidat: ... broj indeksa. Pri dnu na sredini: Podgorica, april 2020.

Slijedi stranica sa Sadržajem, potom Uvod (stranica 1), tekst, Zaključak (do jedne stranice), i na kraju literatura. Naslovi u sadržaju (sa brojevima) moraju se poklapati sa naslovima (i podnaslovima) u tekstu. Izbjegavati veliki broj naslova i podnaslova. Poglavlja takođe moraju imati adekvatan kvantum (ni kratak ni dug).

Uvodom se čitalac upoznaje sa značajem tematike (problematike) koja je predmet analize, odnosno sa suštinom strukture rada. U tekstu (na početku) bi trebalo da budu apostrofirani teoretski pristup i empirijska istraživanja vezana za predmet istraživanja. Zaključkom su obuhvaćeni precizni rezultati istraživanja, mogući predlozi i preporuke, izbjegavanjem dodatnih podataka i zaključaka koji ne proizilaze iz teksta.

Fusnote (i izvori grafika i tabela): Primjer: Vidjeti (ili Detaljnije, Pogledati ili Detaljnije pogledati i sl.), odnosno Izvor: Ćirović, 2008; str. 46 (ili 34-43.). Fusnota može da sadrži i tekst (dodatno pojašnjenje). Prihvatljiv font je 10, TNR. Pozivanje na izvor moguć je u tekstu na kraju rečenice (u zagradi). Na primjer: (Ćirović, 1998; str. 46).

Lijeve i desne margine teksta moraju biti podešene. Veličina pasusa (umjerena) ne može značajno odstupati. Svi pasusi počinju sa dužim TABom. Jedna rečenica ne može formirati pasus, odnosno jedan pasus ne može formirati poglavlje. Između pasusa ne pravi se razmak. Razmak (jedan red) se formira prije i nakon tabela i/ili grafika. Razmak između naslova i grafika ili tabele treba da bude minimalan.

U naslovima ili podnaslovima ne koriste se skraćenice. U tekstu se prvo koristi kompletan termin (u zagradi skraćenica), a potom je moguće koristiti skraćenicu. Ukoliko termin nije široko u upotrebi, prilikom prvog pominjanja u zagradi napisati originalan termin na engleskom, italik.

Literatura sadrži publikovane radove, knjige, elektronske izvore i/ili zakone i propise. Primjer knjige: Ćirović, Milutin (2008). *Bankarsko poslovanje*: Beograd: Čugura print. Primjer rada: Žarković, Aleksa, Marković, Srđan i Petrović, Petar (2012). „Analiza inflacije u SRJ u periodu 1992-1998.“. *Finansije br. 13* (24-35). Ili: *Journal of Monetary Economics No. 12* (13-25). Izvori su prikazani abecednim redom. Moguće je elektronske izvore i regulativu posebno predstaviti.

Neophodno je da rad, kao konzistentna (logična) cjelina, bude pismen, bez gramatičkih i tehničkih grešaka. Poželjno je koristiti širu literaturu. Izvori se obavezno konstatuju u tekstu (fusnotama). Prezentirani radovi koji predstavljaju prevod ili prepis teksta neće biti prihvaćeni, odnosno biće definitivno odbijeni.

Sugerišem kandidatima kontrolu teksta, u skladu sa zahtjevima, prije dostavljanja rada mentoru. Prihvaćeni radovi biće izlagani na času, uz primjenu PP prezentacije (u trajanju od 7-8 minuta), uz eventualna pitanja i diskusiju. Ekspoze se ne zasniva na čitanju teksta iz prezentacije. Od kvaliteta teksta i ekspozea zavisi konačan broj poena opredijeljenih za seminarski rad.

Predmetni nastavnik